Broj: 711-I-1090-P-285-19/20-03-19

Zagreb, 2. srpnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu rukovodeće državne službenice Sanje Palčić, glavne tajnice Ministarstva rada i mirovinskog sustava,** na 90. sjednici, održanoj 2. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv rukovodeće državne službenice Sanje Palčić, glavne tajnice Ministarstva rada i mirovinskog sustava, u odnosu na okolnost iz zaprimljene prijave da ista u podnesenom Izvješću o imovinskom stanju nije prijavila korištenje kamp kućice, neće se pokrenuti, obzirom da navedenu činjenicu ista nije u obvezi prijaviti Povjerenstvu.**

Obrazloženje

Protiv Sanje Palčić, glavne tajnice Ministarstva rada i mirovinskog sustava, podnesena je dana 19. rujna 2019.g. prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3203-P-285/19-01-4 povodom koje se vodi predmet broj P-285/19.

U navedenoj prijavi prijavitelj postavlja pitanje je li Sanja Palčić prijavila i bila dužna prijaviti u svoju imovinsku karticu da je unatrag par godina od kontroverznog poduzetnika …………… sa adresom u Hiltonu u Zagrebu dobila na korištenje i besplatno raspolaganje tijekom cijele godine kamp kućicu CASA MOBILLE u njegovom kampu Šimuni na Pagu te da istu koristi zajedno sa suprugom te sinom ……… i članovima njegove obitelji. Nadalje, podnositelj navodi kako se ništa u životu ne dobiva besplatno te da Sanja Palčić i njezin suprug rade protuusluge ………… i njegovim prijateljima. Isto tako podnositelj navodi kako sve prekršajne, porezne i kaznene prijave podnesene protiv ……………… leže u nečijim ladicama ili su odbačene, a radi se o prijavama iz 2005. i 2006.g. Podnositelj prijave nadalje navodi kako poduzetnik ……….. devastira pomorsko dobro te plaća gradu Pagu koncesiju za samo 1/10 površine auto kampa Šimuni čime direktno oštećuje proračun grada Paga jer je gradonačelniku grada Paga kupio izbore na način da je svakome tko je zaokružio tog kandidata i poslao njemu sliku kao dokaz, nagradio s 300,00 kuna. Nadalje, podnositelj prijave ističe kako su česti gosti autokampa ljudi iz pravosuđa koje je tamo doveo …………….. te da …………….. sazna za svaku prijavu podnesenu protiv njega te stoga ima vremena uništiti dokaze, posložiti papire ili prijetnjama zastrašiti svjedoke.

S obzirom da se navodima iz prijave ukazuje na propust prijave podataka u Izvješću o imovinskom stanju i sukob interesa rukovodeće državne službenice Sanje Palčić s jedne strane te na mogući sukob interesa dužnosnika Ante Fabijanića, gradonačelnika grada Paga, s druge strane, a da se radi sadržajno nepovezanim okolnostima te s obzirom da navedene osobe obvezuje različit pravni okvir u smislu ZSSI-a, Povjerenstvo je dana 17. siječnja 2020.g. donijelo zaključak kojim se postupak u odnosu na navedene osobe razdvaja na način da se postupak u odnosu na rukovodeću državnu službenicu Sanju Palčić vodi pod poslovnim brojem P-285/19, a u odnosu na dužnosnika Antu Fabijanića pod poslovnim brojem P-9/20.

Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. ovog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Slijedom navedenog, a budući da Sanja Palčić obavlja poslove glavne tajnice Ministarstva rada i mirovinskog sustava, koje radno mjesto spada u kategoriju rukovodećih državnih službenika, na istu se na odgovarajući način primjenjuju citirane odredbe.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

U odnosu na navode iz prijave Povjerenstvo prethodno napominje kako se protiv rukovodećeg državnog službenika može pokrenuti postupak samo u odnosu na povrede odredbi članka 10. i/ili članka 27. ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je da se podaci o stečenoj imovini odnose na podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba, pokretninama veće vrijednosti, poslovnim udjelima i dionicama u trgovačkim društvima, udjelima o vlasništvu drugih poslovnih subjekata, novčanoj štednji ako ona premašuje jednogodišnji iznos neto prihoda dužnosnika, dugovima, preuzetim jamstvima i ostalim obvezama, dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, primicima koji se ne smatraju dohotkom i primicima na koje se ne plaća porez na dohodak.

Pod pokretninama veće vrijednosti iz stavka 7. podstavka 2. ovog članka podrazumijevaju se vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Na temelju članka 8. stavka 9. ZSSI-a, dužnosnici ispunjavaju i podnose izvješća o imovinskom stanju u obrascu koji utvrđuje Povjerenstvo. Povjerenstvo je sukladno navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Povjerenstvo ističe kako članak 8. ZSSI-a, niti propisani Obrazac izvješća, ne predviđaju obvezu prijave korištenja pokretnina od strane dužnosnika ili rukovodećeg državnog službenika. Slijedom navedenog, a budući da rukovodeća državna službenica Sanja Palčić propustom prijavljivanja korištenja kamp kućice u kampu Šimuni na otoku Pagu nije povrijedila odredbe članka 8. ZSSI-a, pa samim time niti članka 27. ZSSI-a Povjerenstvo protiv prijavljene Sanje Palčić neće pokrenuti postupak za odlučivanje o sukobu interesa te je stoga donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Sanja Palčić, elektronička dostava
2. Objava na internetskoj stranici Povjerenstva
3. Pismohrana